Хабнае

Ха́бнае (па-ўкраінску: Хабне, у 1934—1957 гг. — Кагановічы Першыя (Кагановичі Перші), пасьля — Палескае (Поліське) — былое мястэчка ў Палескім раёне Кіеўскай вобласьці Ўкраіны. Месьцілася на правым беразе ракі Ушы альбо (як яе пазьней пераназвалі) Вуж, доплыву Прыпяці. Гісторыя Вялікае Княства Літоўскае Найбольш раньняя згадка пра баярскае сяло Хабнае сустрэтая ў 1415 годзе «або пазьней» у пераліку грашовых і мядовых данінаў Кіеўскай Сафійскай мітрапалічай вотчыны: Наступная зьвестка пра Хабнае пазначана дакладна 26-м кастрычніка 1493 году у правілеі вялікага князя літоўскага Аляксандра пану Сямёну Палазовічу:Пазьней сяло Ухобнае згаданае ў лісьце караля Жыгімонта Старога князю Зьмітру Раманавічу Відыніцкаму (Любецкаму), датаваным 3-м сакавіка 1532 году:16 лютага 1541 году кароль Жыгімонт выдаў прывілей князю Зьмітру Відыніцкаму з жонкай на збудаваньне замку і заснаваньне места з торгам, карчмамі і зборамі зь іх у маёнтку Хабным на рацэ Ушы. У люстрацыі Оўруцкага замку 1552 году засьведчана, што ў сяле Хабнае пры аднайменным замку князя Зьмітра Сенскага лічылася 14 патугаў, 25 дымоў, зь якіх выбіралася «подачки» 9 коп і 20 грошаў (= 560 гр.), 19 кадзей і 1 вядро мёду. А «волныхъ людей, которые седятъ около того замку двадцать человика». У ходзе адміністрацыйнай рэформы 1565—1566 гадоў Хабнае было аднесена да Кіеўскага павету пры разьмежаваньні яго з паветам Мазырскім: «… а оттоль на замочокъ Хабное, до реки Уши, оттоль на село Мухоедовичи, а отъ Мухоедовичъ до Словешни, а Словешнею доловъ ажъ до Припети, по правои стороне поветъ Киевскии, а по левои Мозырскии…». Дачка князя Зьмітра Любецкага і Фенны Палазоўны, сястра нябожчыка князя Богуша, таксама Фенна, пасьля сьмерці мужа Мельхіёра Насілоўскага ўзяла шлюб з панам Шчасным Харлінскім гербу Боньча ды ў сьнежні 1568 году запісала на яго «именя свое отчизные, дедизные, материстые у повете Киевскомъ лежачие», у тым ліку: Напярэдадні падпісаньня акту Люблінскай уніі ўказам караля Жыгімонта Аўгуста ад 6 чэрвеня 1569 году Кіеўскае ваяводзтва (і Хабнае з прылегласьцямі) было далучана да Кароны Польскай. Карона Каралеўства Польскага ў Рэчы Паспалітай У рэестры пабораў, ухваленых на Люблінскім сойме 1569 году, засьведчана, што ў мястэчку Хабным пана Шчаснага Харленскага, харунжага кіеўскага, з 15 дымоў сялянаў-ойчычаў выбіралася па 12 грошаў, з 9 кунічнікаў па 6 гр., з 13 людзей, якія мелі і агароды, і ральлю, але, імаверна, новаасаджаных, па 4 гр., з 9 агароднікаў па 2 гр., з 3 каморнікаў па 2 гр.. Згодна з падатковым рэестрам Кіеўскай зямлі (ваяводзтва) на 1581 год, пабор з Хабнага пана Шчаснага Харлінскага, падкаморага кіеўскага, складаў: з 11 дымоў асадных сялянаў па 15 грошаў, з 1 агародніка 6 гр., з 11 убогіх халуп па 6 гр., з 2 каморнікаў па 2 гр., з каваля і шаўца па 15 гр., з папа 2 фларыны, з рудні 2 фл., з каваля 12 гр., з 2 вугальшчыкаў па 12 гр.. У дакумэнце пад назвай «Regestr wybirania podymnego jednego w powiecie Owruckim w roku... 1634» зазначана, што пан Мадлішэўскі з 80 дымоў застаўнага мястэчка Хабнага заплаціў, як і належала, па 15 грошаў з дыму, г. зн. усяго 40 злотых. Паводле тарыфу падымнага «dwoiego» Кіеўскага ваяводзтва 1640 году, з 80 дымоў мястэчка Хабнага пана Шчаснага Харлінскага выбрана было 80 злотых. Прысутнае мястэчка Хабнае ў тарыфах падымнага падатку Оўруцкага і Жытомірскага паветаў Кіеўскага ваяводзтва 1707, 1711, 1714, 1715, 1724, 1731, 1734, 1748 гадоў. Належала кіеўскаму кашталяну (з 1722 г.) пану Казімеру Станіславу Стэцкаму. На 1748 год і надалей Хабенскі касьцёл аб’ядноўваў рыма-каталіцкую парафію ў Оўруцкім дэканаце Кіеўскай дыяцэзіі, да якой належалі жыхары (у асноўным шляхта) мястэчка Хабнае, сёлаў Рудня Грэзла, Мартыновічы, Стэчанка, Варавічы, Паўловічы, Рудня Максімаўская, Тарасы, Сьвяроцкае, Воўчкаў, Яблонка, Красятычы, Ляўкоў, Рудня Ляўкоўская, Абуховічы, мястэчка Іванкаў з прылегласьцямі, сёлаў Залешаны, Сыдаровічы, Разважоўка, Унін, Ханёў, Галубіёвічы, Мінкі Новыя, Мінкі Старыя, Базар з Рудняй, Нядашкі, Калінаўка, мястэчка Ксавэраў, сёлаў Вялікадуброва, Баранаўка, Пярозкі, Малін, Пенязовічы. Паводле тарыфу 1754 году, з 70 двароў (×6 — каля 420 жыхароў) мястэчка Хабнага пані Стэцкай, кашталянавай кіеўскай, «do grodu» (Оўруцкага замку) выбіралася 10 злотых і 28 з паловай грошаў, «do skarbu» — 43 злотых, 24 грошы. Пад уладай Расейскай імпэрыі Пасьля другога падзелу Рэчы Паспалітай (1793) Хабнае апынулася ў Расейскай імпэрыі. З 1797 году сяло — у межах Радамышальскага павету Кіеўскай губэрні. Найноўшы час У 1925 годзе мястэчка Хабнае — цэнтар аднайменнага раёну Кіеўскай акругі УССР. Пасьля аварыі на ЧАЭС жыхары, хоць і не адразу, былі выселеныя з прычыны моцнага забруджваньня тэрыторыі радыёнуклідамі. 19 жніўня 1999 году мястэчка афіцыйна зьнята з уліку. Тэрыторыя паселішча згарэла падчас лясных пажараў у Чарнобыльскай зоне ў красавіку 2020 году Станам на 2020 год у Палескім жылі 2 чалавекі. Заўвагі Крыніцы Літаратура Похилевич Л. И. Сказания о населённых местностях Киевской губернии или Статистические, исторические и церковные заметки о всех деревнях, местечках и городах, в пределах губернии находящихся / Собрал Л. Похилевич. — Киев, 1864 (перавыданьне: Біла Церква: Видавець О. В. Пшонківський, 2005. — XXII+642 с, 8 іл.) Edward Rulikowski. Chabne. // Słownik geograficzny Krółewstwa Polskiego і innych krajów słowiańskich. — Warszawa, 1880. T. I. S. 537—538